Bt. stjórnar, Byggðasafnið á Skógum

formaður, Tómas Magnússon

Góðan daginn,

Hugur okkar stendur til að bjarga þessari merku flugvél frá eyðileggingu. Hún var smíðuð 1942, en kemur inn í rekstur Flugfélags Íslands 1951 og þjónaði landsmönnum til ársins 1976.

Þessi vél og systurvélar hennar ollu straumhvörfum í samgöngum á landi eftir að rekstri Catalina flugbáta var hætt.

Douglas DC-3 var notuð í áætlunarferðir, meðal annars til Vestmannaeyja, á Skógasand, um árabil vikulega á laugardögum á sumrin.

Gunnfaxi spilaði stórt hlutverk í samgöngmálum Eyfellinga, Mýrdælinga og Öræfinga á þeim tíma.

Vélin hefur nú verið flutt úr geymsluhúsnæði á Keflavíkurflugvelli austur á Sólheimasand, en Benedikt Bragason keypti hana af Þristavinafélaginu.

Undirritaðir hafa hitt Benedikt og fengið að skoða vélina. Hann hefur ljáð máls á því að selja hana frá sér til varðveislu á Samgöngusafninu í Skógum.

Hugmynd okkar stendur til að söfnun standi straum af kaupum á vélinni og að koma henni í sýningarhæft ástand, það er að fá þá varahluti sem vantar á búk vélarinnar, hreinsa hana að utan og að hún verið máluð í frumlitum Flugfélags Íslands.

Ef okkur sem stöndum að þessu verkefni, tekst að fjármagna kaupin á vélinni er það einlæg von okkar að stjórn Skógasafns sjái sér fært að veita henni viðtöku og varðveislu til framtíðar.

Með von um jákvæð viðbrögð.

Virðingarfyllst.

Vinir Gunnfaxa,

Jón Karl Snorrason, Snorri Snorrason og Ólafur Eggertsson